ผวา! จีน พบเด็ก 4 ขวบติดไข้หวัดนก H3N8 เคสแรกของโลก
คณะกรรมาธิการสุขภาพแห่งชาติของจีน พบผู้ติดเชื้อไข้หวัดนก H3N8 เป็นรายแรกในเด็กวัย 4 ขวบ คาดติดจากไก่ภายในบ้าน พร้อมเตือนประชาชนให้อยู่ห่างจากสัตว์ปีกที่ป่วย แม้จะมีความเสี่ยงต่ำที่จะระบาด
คณะกรรมาธิการสุขภาพแห่งชาติของจีน พบผู้ติดเชื้อไข้หวัดนก H3N8 เป็นรายแรกในเด็กวัย 4 ขวบ คาดติดจากไก่ภายในบ้าน พร้อมเตือนประชาชนให้อยู่ห่างจากสัตว์ปีกที่ป่วย แม้จะมีความเสี่ยงต่ำที่จะระบาด
27 เม.ย. 2565

สำนักข่าวเอเอฟพีรายงานว่า ทางการจีนยืนยันพบผู้ติดเชื้อไข้หวัดนก H3N8 เป็นรายแรก แต่ทางการระบุว่า มีความเสี่ยงต่ำที่จะเกิดการแพร่เชื้อสู่ผู้อื่น โดยคณะกรรมาธิการสุขภาพแห่งชาติของจีน หรือ NHC เปิดเผยเมื่อวันที่ 26 เมษายนที่ผ่านมา ได้รับรายงาน เด็กชายวัย 4 ปี ที่อาศัยอยู่ในมณฑลเหอหนานตรวจพบติดเชื้อ H3N8 หลังจากเข้ารักษาตัวในโรงพยาบาลเมื่อต้นเดือนที่ผ่านมาด้วยอาการไข้และอาการอื่นๆ
NHC ระบุในแถลงการณ์ว่า ครอบครัวของเด็กชายคนนี้เลี้ยงไก่ที่บ้าน และอาศัยอยู่ในพื้นที่ที่มีเป็ดป่าอาศัยอยู่ แต่ที่น่าสนใจ เพราะเด็กชายคนนี้ติดเชื้อโดยตรงจากสัตว์ปีก และเชื้อสายพันธุ์นี้ไม่พบว่ามีความสามารถในการทำให้มนุษย์ติดเชื้อ นอกจากนี้จากการตรวจหาเชื้อในผู้ใกล้ชิดของเด็กชายก็ไม่พบความผิดปกติแต่อย่างใด
นอกจากนี้ NHC ระบุว่า กรณีของเด็กชายเป็นการแพร่เชื้อข้ามสายพันธุ์ และความเสี่ยงที่จะแพร่เชื้อเป็นวงกว้างอยู่ในระดับต่ำ แต่ทั้งนี้ทางการจีน ได้เตือนให้ประชาชนอยู่ห่างจากสัตว์ปีกที่ป่วยหรือตาย และให้รีบไปโรงพยาบาลโดยด่วนหากมีไข้หรือมีอาการเกี่ยวกับระบบทางเดินหายใจ
ทั้งนี้เชื้อ H3N8 แพร่ระบาดตั้งแต่ปี 2002 หลังจากพบเชื้อครั้งแรกในนกน้ำในแถบอเมริกาเหนือ ก่อนที่จะระบาดไปสู่ม้า สุนัขและแมวน้ำ แต่ไม่พบการระบาดไปสู่คน